BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 6. juli 2011 anmodede Rumænien om tilladelse til at momsfritage afgiftspligtige personer med en årsomsætning, der ikke overstiger 50 000 EUR. Ved brev registreret i Kommissionen den 30. august 2011 erstattede Rumænien derefter sin anmodning med en ny anmodning om at kunne momsfritage afgiftspligtige personer med en årsomsætning, som ikke overstiger 65 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 8. november 2011 de øvrige medlemsstater om Rumæniens anmodning. Ved brev af 9. november 2011 meddelte Kommissionen Rumænien, at den rådede over alle nødvendige oplysninger for at kunne vurdere anmodningen.

Generel baggrund

Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årsomsætning, der ikke overstiger et bestemt beløb. Momsfritagelsen indebærer, at en afgiftspligtig person ikke skal opkræve moms på leverancer og følgelig heller ikke kan fratrække indgående moms.

Årsomsætningsgrænsen varierer fra medlemsstat til medlemsstat, især efter hvornår medlemsstaterne tiltrådte. I artikel 287 i momsdirektivet er der fastsat en øvre årsomsætningsgrænse for medlemsstater, der er tiltrådt efter den 1. januar 1978. Denne øvre grænse for Rumæniens vedkommende er fastsat til 35 000 EUR beregnet på grundlag af omregningskursen på tiltrædelsesdatoen (artikel 287, nr. 18), i momsdirektivet).

Formålet med den rumænske undtagelse er at forenkle momsordningen for små virksomheder ved at indføre denne særlige foranstaltning for afgiftspligtige personer med en årsomsætning på højst 65 000 EUR beregnet på grundlag af omregningskursen på dagen for tiltrædelsen. Foranstaltningen vil mindske byrden for de virksomheder, der kan omfattes af ordningen, markant og fritage dem for mange af momsforpligtelserne under den normale momsordning. Ordningen vil være frivillig for afgiftspligtige personer.

Rumænien har generelt et stort problem med at opfylde momsreglerne. Kommissionens tjenestegrene har ydet teknisk bistand til Rumænien for at få evalueret, hvilke problemer den rumænske skatteforvaltning har med hensyn til momskontrol og manglende regeloverholdelse. Der har ansatte fra Kommissionen på tjenesterejser til Bukarest for at finde passende afhjælpende foranstaltninger, som er kompatible med momsdirektivet, og der blev i den forbindelse formuleret en række anbefalinger, som Rumænien bad Kommissionen om støtte til at få gennemført. Det foreliggende forslag skal derfor ses som led i en pakke af foranstaltninger, der kan forbedre regeloverholdelsen generelt set og forenkle momsopkrævningen. Det vil blandt andet blive suppleret med indførelse af en standardsatsordning for små virksomheder i henhold til artikel 281 i momsdirektivet, som vil komme til at gælde for små virksomheder, som ikke ønsker at gøre brug af denne forenklingsforanstaltning. Momsudvalget blev hørt i den anledning den 19. oktober 2011.

Undtagelsen skal gælde enten indtil den 31. december 2014 eller indtil den dato, hvor et direktiv træder i kraft, hvori der fastsættes en tærskel for den årlige omsætning, under hvilken afgiftspligtige personer kan fritages for moms, alt efter hvilken dato der kommer først. Ifølge oplysningerne fra de rumænske myndigheder vil foranstaltningen kun få ubetydelig indvirkning på det samlede beløb, der opkræves i afgifter i det endelige forbrugsled.

Gældende bestemmelser på området

I 2004 foreslog Kommissionen at hæve den øvre årsomsætningsgrænse, under hvilken medlemsstaterne kan indrømme afgiftspligtige personer momsfritagelse, til 100 000 EUR med mulighed for at ajourføre dette beløb hvert år (KOM(2004) 728 endelig).

Overensstemmelse med EU's andre politikker og mål

Ikke relevant.

2. RESULTATER AF HØRINGER AF INTERESSEREDE PARTER OG AF KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekspertbistand.

Konsekvensvurdering

Afgørelsen tager sigte på at indføre en forenklingsforanstaltning, som fjerner mange af momsforpligtelserne for virksomheder med en årsomsætning, der ikke overstiger 65 000 EUR og derfor har en potentiel positiv virkning for erhvervslivet. Samtidig forventes det, at denne forenklingsforanstaltning vil forbedre overholdelsen af momsregler generelt.

Da undtagelsen har begrænset rækkevidde og varighed, vil følgerne under alle omstændigheder være begrænsede.

3. FORSLAGETS RETLIGE ASPEKTER

Resumé af forslaget

Tilladelse til Rumænien til at anvende en foranstaltning, der fraviger momsdirektivet, hvad angår en fritagelsesordning for virksomheder med en årlig omsætning, som er mindre end modværdien i national valuta af 65 000 EUR efter omregningskursen på dagen for landets tiltrædelse.

Retsgrundlag

Momsdirektivets artikel 395.

Nærhedsprincippet

Forslaget henhører under EU's enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grund(e):

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslået middel: Afgørelse.

Andre midler vil ikke være hensigtsmæssige af følgende grund:

Efter artikel 395 i Rådets direktiv 2006/112/EF om det fælles merværdiafgiftssystem er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En rådsafgørelse er det mest egnede reguleringsmiddel, da den kan rettes til individuelle medlemsstater.

4. BUDGETMÆSSIGE KONSEKVENSER

Forslaget har ingen konsekvenser for EU's budget.

5. YDERLIGERE OPLYSNINGER

Forslaget indeholder en tidsbegrænsningsklausul.

2012/0002 (NLE)

Forslag til

RÅDETS AFGØRELSE

om tilladelse til Rumænien til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 30. august 2011 anmodede Rumænien om tilladelse til at indføre en foranstaltning, som fraviger artikel 287, nr. 18), i direktiv 2006/112/EF, for at kunne fritage afgiftspligtige personer, hvis årsomsætning ikke overstiger modværdien i national valuta af 65 000 EUR efter omregningskursen på dagen for tiltrædelsen. Hermed vil disse afgiftspligtige personer blive fritaget for nogle af eller alle de momsforpligtelser, der er omhandlet i afsnit XI, kapitel 2-6, i direktiv 2006/112/EF.

(2) I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 8. november 2011 de øvrige medlemsstater om Rumæniens anmodning. Ved brev af 9. november 2011 meddelte Kommissionen Rumænien, at den rådede over alle nødvendige oplysninger for at kunne vurdere anmodningen.

(3) Medlemsstaterne kan i forvejen gøre brug af en særlig ordning for små virksomheder i henhold til afsnit XII i direktiv 2006/112/EF. Foranstaltningen fraviger kun afsnit XII i direktiv 2006/112/EF, i det omfang at tærsklen for den afgiftspligtige persons årlige omsætning ikke overstiger den, der for øjeblikket gælder for Rumænien i følge artikel 287, nr. 18), i direktiv 2006/112/EF, og som er på 35 000 EUR.

(4) En højere tærskel for den særlige ordning for små virksomheder er en forenklingsforanstaltning, da den kan mindske de mindste virksomheders momsforpligtelser markant, og da ordningen samtidig er frivillig for afgiftspligtige personer. Overordnet set forventes det, at denne foranstaltning vil forbedre overholdelsen af momsregler generelt.

(5) Kommissionens forslag til et direktiv om forenkling af de momsmæssige forpligtelser fra 29. oktober 2004[2] indeholder bestemmelser, der giver medlemsstaterne mulighed for at fastsætte en årlig øvre grænse for momsfritagelsesordningen på 100 000 EUR eller modværdien heraf i national valuta, med mulighed for årlig regulering. Anmodningen fra Rumænien er i tråd med dette forslag.

(6) Undtagelsen får ingen indflydelse på Unionens egne indtægter hidrørende fra moms og vil kun få ubetydelig indvirkning på det samlede beløb, der opkræves i afgifter af medlemsstaten i det endelige forbrugsled —

VEDTAGET DENNE AFGØRELSE:

Artikel 1

Ved fravigelse af artikel 287, nr. 18), i direktiv 2006/112/EF gives Rumænien tilladelse til at give afgiftspligtige personer momsfritagelse, hvis deres omsætning ikke overstiger modværdien i national valuta af 65 000 EUR efter omregningskursen på den dato, hvor landet tiltrådte Den Europæiske Union.

Artikel 2

Denne afgørelse finder anvendelse indtil datoen for ikrafttrædelsen af et direktiv om ændring af de øvre årsomsætningsgrænser, under hvilke afgiftspligtige personer kan momsfritages, eller indtil den 31. december 2014, alt efter hvilken dato der ligger først.

Artikel 3

Denne afgørelse er rettet til Rumænien.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1.

[2] KOM(2004) 728 endelig.